„ Aftakaveður “ gengur nú yfir landið allt . Rauð viðvörun hefur verið gefin út fyrir Norðausturland til viðbótar við Norðvesturland og Strandir . Veðrinu er misskipt á höfuðborgarsvæðinu . Þannig mælist stinningskaldi eða 12 metrar á sekúndu á mæli Veðurstofunnar í Reykjavík , en ofsaveður á Seltjarnarnesi , eða 28 metrar á sekúndu . Þar mælist mesta hviða 37 metrar á sekúndu . Það jafngildir fárviðri , þar sem grjót getur fokið og kyrrstæðir bílar oltið , samkvæmt gömlu vindstigunum . Sjór hefur gengið á land í Vesturbænum sem stendur við haf til norðurs . Þá hafa þakplötur fokið og rúður brotnað á Boðagranda . Á höfuðborgarsvæðinu er búist við því að versta veðrið standi yfir frá 17 til 21 eða 22 . Gert var ráð fyrir 14 til 30 metrum á sekúndu í Reykjavík og að mikill munur yrði á vesturhluta höfuðborgarsvæðisins og úthverfum þess . 12 metrar á sekúndu telst stinningskaldi , samkvæmt gömlum vindstigunum , en 24 - 28 metrar á sekúndu rok og umfram það ofsaveður og loks fárviðri . Á Suðurnesi á Seltjarnarnesi mældist því ofsaveður klukkan 18 . Fáir eru á ferli í borginni . Landsbjörg hefur farið í um 200 útköll um land allt í dag . Ofsaveður er víða á Norðvesturlandi og á Ströndum . Vindur hefur einnig náð 63 metrum á sekúndu við Skálafell í Mosfellsdal klukkan 18 , samkvæmt óyfirförnum frumniðurstöðum , en Íslandsmetið í þriggja sekúndna vindhviðu er 74,5 metrar á sekúndu . Hjólað í óveðrinuÞessi borgari kaus að hjóla við upphaf stormsins . Mynd : Davíð Þór Sæbraut seinni partinnÓttast hafði verið að sjór gengi á land á Sæbrautinni . Mynd : Davíð Þór Sjór gengur á land við ÁnanaustSærok liggur yfir Ánanaust milli Granda og Hringbrautar í Vesturbæ Reykjavíkur . Mynd : Jón Trausti Reynisson Sjór gengur yfirHáflóð í Reykjavík var um hálfsex í dag . Mynd : Jón Trausti Reynisson Sjór gengur yfirMyndbandið er tekið um klukkan hálfsex í dag við Ánanaust í vesturbæ Reykjavíkur . Veðurstofa Íslands hefur lýst yfir óvissustigi vegna hugsanlegrar snjóflóðahættu á Mið-Norðurlandi . Ríkislögreglustjóri hefur ákveðið í samráði við lögreglustjórana á Vestfjörðum , Norðurlandi vestra og Norðurlandi eystra að hækka viðbúnaðarstig af óvissustigi yfir á hættustig almannavarna vegna óveðurs í samráði við Veðurstofu Íslands . Tekið var fram að veðrið væri ekki búið að ná hámarki en farið að hafa veruleg áhrif á samfélög þessara lögregluumdæma . Á Vestfjörðum er aðallega um að ræða Strandir í takt við rauða viðvörun Veðurstofunnar . Í tilkynningu almannavarna segir að búast megi við áframhaldandi óveðri og ófærð auk þess sem stórstreymt sé þessa daganna . Þá hefur ísing myndast á raflínum og valdið rafmagnsleysi . Lesendur eru hvattir til að senda myndir og myndbönd á frett@stundin.is .